奉和襲美太湖詩二十首 入林屋洞
作者：陸龜蒙
朝代：唐

paragraphs: 知名十小天，林屋當第九。
題之爲左神，理之以天后。
魁堆辟邪輩，左右專備守。
自非方瞳人，不敢窺洞口。
唯君好奇士，復嘯忘情友。
致傘在風林，低冠入雲竇。
中深劇苔井，傍坎纔藥臼。
石角忽支頤，藤根時束肘。
初爲大幽怖，漸見微明誘。
屹若造靈封，森如達仙藪。
嘗聞白芝秀，狀與琅花偶。
又坐紫泉光，甘如酌天酒。
何人能挹嚼，餌以代漿糗。
却笑探五符，徒勞步雙斗。
真君不可見，焚盥空遲久。
眷戀玉碣文，行行但迴首。